ΔΕΛΤΙΟ ΤΥΠΟΥ

Ενημερωτική Επίσκεψη του Δημάρχου Διρφύων – Μεσσαπίων στο Δημοτικό Ιατρείο Αδέσποτων Ζώων Συντροφιάς του Δήμου Ιστιαίας – Αιδηψού

Την Παρασκευή 24 Ιουλίου 2026, ο Δήμαρχος Διρφύων – Μεσσαπίων, κ. Αντώνιος ΣΠΥΡΟΠΟΥΛΟΣ, επισκέφθηκε το Δημοτικό Ιατρείο Αδέσποτων Ζώων Συντροφιάς του Δήμου Ιστιαίας – Αιδηψού, το οποίο λειτουργεί στη Δημοτική Κοινότητα Ταξιάρχη, σε συνεργασία με τον Φιλοζωικό Σύλλογο Εθελοντών Βόρειας Εύβοιας ARTEMIS.

Τον Δήμαρχο συνόδευσαν τα μέλη του Σωματείου «Εθελοντές Φιλόζωοι Δήμου Διρφύων – Μεσσαπίων», κα Νίκη ΚΑΡΑΓΚΟΥΝΗ και κα Μαργαρίτα ΧΡΙΣΤΟΠΟΥΛΟΥ.

Κατά τη διάρκεια της επίσκεψης πραγματοποιήθηκε συνάντηση εργασίας με την Πρόεδρο του Φιλοζωικού Συλλόγου Εθελοντών Βόρειας Εύβοιας ARTEMIS, κα Ελένη ΒΕΛΙΟΥ, η οποία παρουσίασε τη λειτουργία του Δημοτικού Ιατρείου, τις υποδομές, τον εξοπλισμό και τις παρεχόμενες κτηνιατρικές υπηρεσίες, καθώς και το επιτυχημένο πλαίσιο συνεργασίας που έχει αναπτυχθεί μεταξύ του Δήμου Ιστιαίας – Αιδηψού και του Συλλόγου για την προστασία, την περίθαλψη και τη διαχείριση των αδέσποτων ζώων συντροφιάς.

Ακολούθησε περιήγηση στους χώρους του Δημοτικού Ιατρείου, όπου παρουσιάστηκαν οι εγκαταστάσεις, ο διαθέσιμος εξοπλισμός και οι διαδικασίες που εφαρμόζονται για την παροχή κτηνιατρικής φροντίδας, τις στειρώσεις, τη σήμανση και τη συνολική μέριμνα των αδέσποτων ζώων.

Η επίσκεψη αποτέλεσε μία ουσιαστική ευκαιρία ενημέρωσης και ανταλλαγής τεχνογνωσίας, αναδεικνύοντας τη σημασία της συνεργασίας μεταξύ της Τοπικής Αυτοδιοίκησης και των φιλοζωικών οργανώσεων για την εφαρμογή σύγχρονων και αποτελεσματικών πολιτικών προστασίας των ζώων συντροφιάς.

Ο Δήμος Διρφύων – Μεσσαπίων συνεχίζει με συνέπεια τις πρωτοβουλίες του για την αναβάθμιση των υπηρεσιών που αφορούν τη διαχείριση και την ευζωία των αδέσποτων ζώων, αξιοποιώντας την εμπειρία, την τεχνογνωσία και τις καλές πρακτικές που εφαρμόζονται με επιτυχία από άλλους δήμους της χώρας.

Ο Δήμαρχος εκφράζει τις θερμές του ευχαριστίες προς την Πρόεδρο του Φιλοζωικού Συλλόγου Εθελοντών Βόρειας Εύβοιας ARTEMIS, κα Ελένη ΒΕΛΙΟΥ, τα μέλη του Συλλόγου, καθώς και προς τη Δημοτική Αρχή του Δήμου Ιστιαίας – Αιδηψού για την εγκάρδια φιλοξενία, την αναλυτική ενημέρωση και την άριστη συνεργασία.

